T. Cabaj, poslanec: (2003-12-10):
Takže dovoľte, aby som sa dotkol jednej problematiky, ktorá ma výsostne trápi. Veľa sa na tú tému hovorilo a včera sa pán predseda vlády hrdil tým, že prebiehajú niektoré reformy. Nie som si istý a vôbec nie už presvedčený o tom, že tie reformy, ktoré sa urobili na úseku štátnej správy, že smerovali ku skvalitneniu alebo zlepšeniu niečoho, pretože mal som možnosť pri stretnutiach, ktoré robíme v rámci svojich výjazdov po Slovensku, viete, a keďže za minulej vlády ste do funkcií dosadili vy ľudí, ktorí pôsobia - teraz končiacich v štátnych úradoch štátnej správy -, mal som možnosť sa s viacerými rozprávať a veľmi sa čudujú tomu, čo, ako bude fungovať štátna správa, pretože je pár dní do konca roka, a nevedia, ako budú zabezpečovať jednotlivé chody, ako budú zabezpečovať úlohy v prospech občanov, na všetky tieto skutočnosti sme upozorňovali, že pri prijímaní zákonov jednoducho nevytvárate priestor na to, aby nielen tí, ktorí majú zabezpečiť plnenie zákonov, aby mali možnosť sa s týmito zákonmi oboznámiť, ale už vôbec nepozeráte na občanov, že tí budú musieť podľa týchto zákonov nakoniec žiť. Ja verím, že bude tu priestor, aby sme sa v Národnej rade zaoberali opätovne otázkou tej takzvanej reformy štátnej správy, pretože budeme všetci to zažívať a určite Národná rada bude hromozvodom oprávnených sťažností občanov, pretože tak ako je reforma prijatá v zákonoch, ako ju odhlasovala vládna väčšina, jednoducho, takto veľmi ťažko sa dá zvládnuť na prospech občanov Slovenskej republiky, tí budú musieť podanie aj po Novom roku postupovať. Navyše sú tam ďalšie termíny, ktoré sa jednoducho nestíhajú. Ale ak sa predkladal návrh rozpočtu do parlamentu, malo to aj svoju predohru. V minulom roku pri prijímaní rozpočtu sme zažili, že takmer tá istá koalícia a mnohí tí istí poslanci v predchádzajúcom volebnom období, kde boli rôzne sociálne dávky, kompenzácie, v záujme toho, aby sa naškriabalo na rozpočet na rok 2003. Výsledok ukazuje, že asi šťastné riešenie to nebolo, ale, jednoducho, poslanci sa tak správali, pretože o tom rozhodla koaličná rada, a bolo treba - už bolo po voľbách -, zrušiť zákony, ktoré boli prijaté pred voľbami ako lákadlo pre voličov, aby podporili strany vládnej koalície. Teraz máme takú zaujímavú predohru zase pri tomto rozpočte, pretože veľmi málo kolegov a kolegýň si všimlo, že ak sa prijímal zákon o rozpočtových pravidlách, tak nenápadne sa s niečím aj kalkulovalo a pripravili sa pozície pre vládu, tak aby sa mohla opäť vysmiať - a do očí - týmto poslancom Národnej rady, pretože ak si zoberiete to, čo tento parlament schválil v novele zákona o rozpočtových pravidlách, potom budete vedieť, o čom hovorím. Hneď v prvom odseku zákona o rozpočtových pravidlách táto Národná rada prijala: „Ak nie je zákon o štátnom rozpočte na nasledujúci rozpočtový rok schválený Národnou radou do 31. decembra bežného roka, spravuje sa rozpočtové hospodárenie v dobe od prvého januára rozpočtového roku do nadobudnutia účinnosti zákona o štátnom rozpočte rozpočtovým provizóriom podľa návrhu štátneho rozpočtu predloženého vládou Národnej rade“. Ešte niekto ma bude presvedčovať, že už teda sa nepripravovala aj vláda na to, že jednoducho neboli schopní pripraviť dobrý a kvalitný rozpočet, pretože podľa toho istého zákona o rozpočtových pravidlách a uzneseniach Národnej rady k 15. októbru je povinná vláda predložiť návrh rozpočtu do Národnej rady. Vláda tento termín dodržala. Predložili návrh zákona o štátnom rozpočte do parlamentu, pričom všetky zákony, ktoré súvisia s reformami a ktoré idú do ďalších bodov, jednoducho postupne Národná rada prijíma a ak si dobre pamätám, tri máme momentálne pred sebou, ešte aj hlasovať, ešte nie sú ani odhlasované v tomto parlamente, a už v nich sa tvrdo kalkuluje v tomto návrhu rozpočtu. Takže celá príprava smerovala k tomu, že pán minister určite kalkuloval s tým, že nič sa nedeje, poslanci, neschváľte mi rozpočet, však ja mám ako pokračovať, ja to mám zabezpečené. Dokonca priamo zabezpečené zo zákona o štátnom rozpočte. Ak som upozorňoval na skutočnosť, že vláda si z tohto parlamentu urobila slúžku, opätovne sa k tomu hlásim, pretože tak ako sa pripravili návrhy zákonov a v jednotlivých termínoch, nedá sa to absolútne stihnúť. Poslanci sa dostávajú do časového stresu a potom nič iné nezostáva, len rýchlo odhlasovať, pritom nikto nekalkuluje s tým, že ešte je priestor, aby sa otázkou zaoberal pán minister, tak ako sa stalo, že úplne v posledný deň, pokým bola možnosť, podpísal zákon o rušení okresných úradov, takže zrejme v tejto istej pozícii sa momentálne nachádza aj Národná rada, pretože takto sme sa nechali do tejto roviny dotlačiť. Treba však povedať, že viacerí poslanci vládnej koalície zrejme asi s radosťou tú hlavu strčia do jarma a zatiahnu, pretože takým nepísaným pravidlom je, že úlohou vládnych poslancov je chrániť svoju vládu, ale všetko má svoju hranicu, pokiaľ, jednoducho, tí poslanci ešte sú ochotní ísť, a potom, či sa to niekomu páči, alebo nie, ak sa nechajú do tejto skutočnosti dotlačiť, potom tí poslanci sú spolupáchatelia a nesú za to zodpovednosť za to, do čoho ich vláda dotlačila. Takže na toto chcem upozorniť, keď sa budete rozhodovať, ktoré pozmeňujúce návrhy prijať, alebo neprijať a ako pokračovať v zákone o štátnom rozpočte. Dosť sa tu už v jednotlivých vystúpeniach hovorilo k otázkam samosprávy, ako nie je vyvážená a vôbec nie patrične zabezpečená táto oblasť v návrhu zákona o štátnom rozpočte. Pán minister určite bude argumentovať a vysype niekoľko argumentov, prečo nemá dostatok finančných prostriedkov, aby tieto veci zabezpečil. Upozorňovali sme na to už pri minulom zákone o štátnom rozpočte. Život ukázal a dal nám zapravdu, že jednoducho teraz sú už pozatvárané školy, pretože ministerskí úradníci pre samosprávu vyčlenili málo finančných prostriedkov, pretože nie je to samospráva vtedy, keď je odkázaná na to, či nejaký ministerský úradník uvoľní, alebo neuvoľní finančné prostriedky v prospech samosprávy. Prebehol ďalší rok od obdobia, keď ste nastúpili do vlády a opäť, stále sa len odďaľuje termín finančnej decentralizácie, pretože pokiaľ nebude urobená - a to sme už hovorili pri predkladaní úvah, ktoré sa v tomto parlamente predkladali ešte v minulom funkčnom období -, že akékoľvek územné zmeny a zmeny v organizácii štátnej správy má logiku robiť vtedy, keď najskôr bude urobená finančná decentralizácia, pretože ak budú prostriedky, potom sa budú riešiť všetky ostatné náležitosti. Pokým to ostane na ministerských úradníkoch, aj to tak bude vyzerať, ako to momentálne vyzerá. Mrzí ma, že opäť sme museli mať pravdu a že doplatili zase na to len občania, pretože i ministerskí úradníci sa vedia s tým vysporiadať. Horšie je to s tými jednoduchými občanmi, ktorí sú odkázaní žiť od kolena k ústam, ale to už je potom vizitka vlády. Dovoľte, aby som predložil pozmeňujúci návrh k tlači 426, k vládnemu návrhu zákona o štátnom rozpočte, kde v príslušnej tlači predkladám nasledujúci pozmeňujúci návrh, a to v § 3 ods. 1 pôvodné znenie je: „V roku 2004 sa do rozpočtov obcí poskytne časť výnosu dane z príjmov fyzických osôb, príjmov zo závislej činnosti v sume 8 mld. 703 mil. Sk“, Navrhujem túto sumu upraviť v dvoch alternatívach, z jednoduchého dôvodu, zástupcovia štátu z poverenia vlády Slovenskej republiky podpísali s odborármi kolektívnu dohodu na rok 2004 v rozpore so zákonom o verejnej službe, dohoda bola podpísaná aj bez účasti zástupcov obcí. Predpokladaný odhad v tejto oblasti je, že v rozpočte obcí bude chýbať zhruba 220,3 mil. Sk bez vyčíslenia dopadu nárastu podielu zamestnávateľov na financovanie doplnkového dôchodkového poistenia o 1 %. Dopad podpísanej kolektívnej dohody na rozpočty obcí je v návrhu štátneho rozpočtu riešený len vo vzťahu k presunutým zamestnancom obcí s novými kompetenciami, nie však vo vzťahu k pôvodným zhruba 25 000 zamestnancom. Predbežným návrhom sa odstraňuje možný nesúlad zákona o štátnom rozpočte s § 50 zákona o verejnej službe a s § 51 zákona o rozpočtových pravidlách a takisto medziročný nárast podielových daní pre obce je navrhovaný v objeme 472 mil. Sk, čo je 4,58 %. Tento nárast má obdobne ako u kapitol štátneho rozpočtu zohľadniť medziročný nárast výdavkov na tovare a služby zodpovedajúci inflácii a dopadu Národnou radou schváleným zvýšením nepriamych daní. Dovoľte, aby som teda predložil ten návrh tak, ako, myslím, že bol už kolegom rozdaný, je v alternatívnych zmenách, hoci teda tieto dopady sú podstatne vyššie, tak ako som to uvádzal po rokovaní so zástupcami Združenia miest a obcí predkladám návrh v prvej alternatíve, kde by sa pôvodná suma 8 mld. 703 mil. Sk upravila o 410 400 000 Sk, teda pôvodnú sumu 8 mld. 703 mil. Sk nahradiť sumou 9 130 400 000. Sk. Alternatíva druhá, to je to ozaj najkrajnejšie riešenie, s ktorým by sa naše obce ešte vedeli vysporiadať, alternatíva č. 2, kde navrhujem sumu 8 mld. 703 mil. Sk nahradiť sumou 8 893 100 000 Sk, teda tá druhá alternatíva je úprava o 190 100 000 Sk. To odôvodnenie, ktoré už som uvádzal, ste mali možnosť počuť. Ja vás chcem, vážené kolegyne a kolegovia, poprosiť o podporu, pretože mám snahu a hľadali sme riešenie, aby rozpočet nebol len za každú cenu porovnávaný z tej alebo z onej oblasti, ale aby sme v rámci rozpočtu hľadali možnosti riešenia, preto aj tú tie dve alternatívy, to znamená, že tá prvá zohľadňuje skutočnú potrebu, tak ako je matematicky vyrátaná, čo by mala obsahovať, tá druhá je ten druhý mantinel, v ktorom sa ešte nachádzame, kde by obce vedeli ešte svoje úlohy zabezpečiť, teda v tejto alternatíve. Takže v takomto alternatívnom znení predkladám svoj pozmeňujúci návrh, verím, že získame preň podporu. Ďakujem veľmi pekne za pozornosť. (Potlesk.)